tartuNLP/wikipedia-smugri-20251201 huggingface dataset:
HAT-P-38b

HAT-P-38 b on eksoplaneetta, joka kiertää tähteä HAT-P-38. HAT-P-38 b on suuri kaasuplaneetta, ja se sijaitsee 812 valovuoden päässä Maasta. 
Kansainvälisen tähtitieteellisen unionin IAU:n järjestämässä nimikilpailussa eri maat saivat nimetä kukin yhden eksoplaneetan ja tähden, jota se kiertää. Suomi sai nimetä Kolmion tähtikuvion suunnassa sijaitsevan tähden HAT-P-38 ja planeetan HAT-P-38 b. Emotähti HAT-P-38 sai nimen Horna ja eksoplaneetta HAT-P-38 b nimen Hiisi.
Epikutaanikoe

Epikutaanikoe tai lappukoe tarkoittaa allergiatutkimusta, jossa potilaan iholle asetetaan allergeenia sisältäviä tuotteita useiksi vuorokausiksi viivästyneen kosketusallergian havaitsemiseksi.
Aineet sekoitetaan usein johonkin sideaineeseen ja seos pidetään potilaan iholla alumiinikupujen ja akryyliliiman avulla kahden vuorokauden ajan. Viivästynyt allerginen reaktio voi ilmetä 4-5 vuorokauden jälkeen testin aloituksesta.
Allergeenien perussarjassa on usein noin 30 kemikaalia. Oirekuvasta riippuen voidaan testata hoitoaineita, kosmetiikka-aineita, muoveja, liimoja, kampaamoaineita tai hampaanhoitoaineita.
Ernesto Araujo

Ernesto Henrique Fraga Araujo (s. 15. toukokuuta 1967) on brasilialainen diplomaatti, joka on toiminut vuoden 2019 alusta lähtien Jair Bolsonaron hallinnossa Brasilian ulkoministerinä.
Araujon sanotaan edustavan Bolsonaron hallinnossa kristillistä fundamentalismia.
Ura.
Araujo työskenteli vuosia diplomaattina Washingtonissa edustaen Brasiliaa, jossa tuolloin oli vasemmistolainen hallinto. Vuonna 2017 hän julkaisi kollegoidensa yllätykseksi äärimmäisen konservatiivisen esseen "Trump and the West", jossa hän tuomitsi Yhdistyneet kansakunnat ja muut "globalistiset voimat", joiden positiivisena vastakohtana hän kuvasi "todellisen nationalismin", jonka hän katsoi nousevan "jumalista ja esi-isistä" eikä mistään "arvoista". Hän oli todennut ilmastonmuutoksen ja siitä puhumisen olevan marxilainen salaliitto, jolla pyritään tuhoamaan länsimaiden taloutta ja toisaalta edistämään Kiinan kasvua. Samojen "kulttuurimarxilaisten" piirien tavoitteiksi hän oli aiemmin blogissaan arvellut punaisen lihan, öljyn ja heteroseksin kieltämisen. Hän oli myös blogissaan sanonut tavoitteenaan olevan Brasilian ja maailman auttaminen globalistisesta ideologiasta irti pääsemisessä.
Ulkoministerinä.
Bolsonaro valitsi Araujon ulkoministerikseen Yhdysvalloissa asuvan itseoppineen filosofin ja Brasilian uusoikeiston gurun Olavo de Carvalhon suosituksesta. Araujo oli työskennellyt ennen nimitystään diplomaattina vuosikymmeniä, mutta hän ei ollut toiminut koskaan suurlähettiläänä.
Araujo on Bolsonaron tavoin korostanut läheisiä suhteita Yhdysvaltoihin ja erityisesti presidentti Trumpin hallintoon. Hänen mukaansa koko maailma kadehtii Brasilian hyvää yhteyttä Trumpiin.
Syyskuussa 2019 Araujo sanoi Washingtonissa, ettei ilmastokatastrofia ole ja toi esille näkemyksensä, ettei tieteellistä näyttöä ole ilmaston lämpenemisen syistä. Hän myös vähätteli Amazonasin sademetsien polttamista, josta Brasiliaa oli kritisoitu.
Araujo on sanonut olevansa ristiretkellä kristillisten arvojen puolesta ja hän on verrannut brasilialaiset diplomaattien kokouksessa presidentti Bolsonaroa Jeesukseen Kristukseen.
Igor Levit

Igor Levit (s. 1987) on venäläissyntyinen, varhaisesta iästä saakka Saksassa asunut pianisti.
Levit opiskeli Bernd Goetzken, Karl-Heinz Kämmerlingin, Hans Leygrafin, Matti Raekallion ja Lajos Rovátkayn johdolla. Hän valmistui Hannoverin musiikki-, teatteri- ja mediayliopistosta vuonna 2009. Hän oli vuoden 2005 Arthur Rubinstein -pianokilpailun nuorin osallistuja Tel Avivissa. Hän sai siellä hopeapalkinnon, parhaan kamarimusiikin esittäjän palkinnon, yleisösuosikkipalkinnon ja parhaan nykymusiikin esittäjän palkinnon.
Levit on konsertoinut eri puolilla maailmaa ja levyttänyt eksklusiivisella sopimuksella Sony Classicalille. Hän julkaisi vuonna 2013 ensimmäisenä levynään tulkinnat Ludwig van Beethovenin viidestä viimeisestä pianosonaatista. Tämä levytys toi hänelle vuoden 2014 BBC Music Magazinen "Newcomer of the Year" -palkinnon, Royal Philharmonic Societyn "Young Artist Awardin" ja Echo Klassik -palkinnon vuoden soololevytyksestä 1800-luvun pianomusiikin kategoriassa. Lokakuussa 2015 julkaistiin Levitin kolmas sooloalbumi yhteistyössä Heidelberger Frühling -festivaalin kanssa. Levyllä Levin on tulkinnut Johann Sebastian Bachin "Goldberg-muunnelmat", Beethovenin "Diabelli-muunnelmat" ja Frederic Rzewskin teoksen "The People United Will Never Be Defeated!". Tämä levytys palkittiin sekä vuoden levytyksenä että soitinmusiikin palkinnolla vuoden 2016 Gramophone Classical Music Awardsissa.
Levit sai vuoden 2018 Gilmore-palkinnon.
+Europa

Più Europa tai +Europa (, lyh. +E) on italialainen puolue, aiemmin listana nimellä "Più Europa con Emma Bonino", joka syntyi eurooppamielisten pienpuolueiden, Radicali italiani ja Forza Europa, jäsenet tavatessa Demokraattisen puolueen johdon kanssa. Tarkoituksena oli muodostaa keskusta-vasemmistolainen vaaliliitto vuoden 2018 parlamenttivaaleihin. Vaikka Bonino ei istukaan puolueen hallituksessa, hän on edelleen keskeinen vaikuttaja puolueessa toimien sen ainoana senaattorina.
Historia.
+Europa rekisteröityi vaalilistaksi 23. marraskuussa 2017, mutta päätti lopulta lähteä parlamenttivaaleihin omana listanaan ilman vaaliliittoja.
Viralliseksi puolueeksi se kuitenkin rekisteröityi vasta vaalien jälkeen ja piti ensimmäisen puoluekokouksensa tammikuussa 2019. +Europa hyväksyttiin Euroopan liberaalidemokraattisen puolueen täysjäseneksi helmikuun alussa.
Eurovaaleissa 2019 +Europa sai 3,11 % äänistä eikä saanut meppejä läpi. Etelätirolilaisen Team Köllensperger -puolue liittoutui +Europan kanssa näissä vaaleissa. 
Organisaatio.
Puoluevaltuuskunnassa (ital. "l'Assemblea") on 100 jäsentä, joista 90 valitaan listavaaleilla jäsenistön keskuudesta ja 10 sihteeristöstä. Sen tehtävä on mm. hyväksyä puolueen budjetti sekä valita puolueen rahastonhoitaja. Sihteeristö (ital. "il Segretario") tekee päätöksiä puolueen poliittisista linjauksista ja toimia linkkinä paikallisjärjestöjen ja luottamustehtäviin valittujen välillä. Johtajisto (ital. "la Direzione") päättää, sihteeristön valtuuttamana, vaaliohjelmien ja ehdokkaiden hyväksymisestä sekä hyväksyy puoluevaltuustoon menevän budjettiesityksen. Edellä mainittuihin elimiin valitaan edustajat puoluekokouksessa (ital. "il Congresso"), joka pidetään kahden vuoden välein.. 
Puolueen jäsenet voivat halutessaan perustaa niin paikallisyhdistyksiä kuin jonkin tietyn poliittisen teeman ympärillä pyöriviä ryhmiä. Mikäli nämä yhdistykset toimivat Italiassa, jäseniä tarvitaan vähintään 10, muualla 5. Paikallisyhdistykset voivat toimia sekä Italiassa että ulkomailla (esim. Bryssel ja Lontoo). Temaattisia järjestöjä ovat mm. "Più Ecologia Più Sostenibilità" (ympäristöasiat) ja "4.0 - Innovazione, Formazione, Ricerca" (tutkimus ja innovaatio)..
Näkemyksiä.
Più Europa kannattaa syvempää EU-integraatiota, ja lopulta liittovaltiota, koska katsoo yhtenäisen Euroopan selviytyvän parhaiten tulevaisuuden mm. taloudellisista ja sosiaalisista haasteista.
Puolue kannattaa mm.:
Istrian demokraattinen kokous

Istrian demokraattinen kokous (, , lyh. IDS-DDI) on kroatialainen puolue, joka vaikuttaa lähinnä Istrian piirikunnassa. Puolue on ALDE:n ja Liberal Internationalin jäsen.
Puolue kuuluu Amsterdamin koalitioon, joka on liberaali keskusta-vasemmistolainen kroatialainen blokki.
Bharat Petroleum

Bharat Petroleum Corporation Limited (BPCL) on suuri intialainen energia-alan pörssiyritys, jonka osake-enemmistö on Intian valtion hallinnassa. Yhtiö etsii ja tuottaa hiilivetyjä kuten maaöljyä ja -kaasua, jalostaa niitä ja markkinoi polttoaineita kuten polttoöljyä, dieseliä ja nestekaasua sekä muita öljyn- ja kaasunjalostustuotteita. Yhtiön kotipaikka on Mumbai.
Yhtiön osake noteerataan sekä Bombayn (BSE) että Intian kansallisessa pörssissä (NSE). Yhdysvaltalainen talousjulkkaisu Forbes luokitteli BPCL:n vuonna 2019 Intian 14. ja maailman 628. suurimmaksi julkiseksi osakeyhtiöksi. Teollisuuskonsernin liikevaihto oli 36,5 miljardia dollaria ja liikevoitto 1,4 miljardia dollaria (2019). 
Joulukuussa 2019 uutisoitiin Intian hallituksen pyrkimyksistä luopua koko 53,29 prosentin enemmistöomistuksestaan yhtiössä yksityistämällä Bharat Petroleum.
SJ Gaming

SJ Gaming on suomalainen e-urheiluorganisaatio. Sillä on joukkueet "ssa" ja "Apex Legendsissa".
SJ Gaming perustettiin lokakuussa 2017 nimellä SuperJymy, kun Sotkamon Jymy teki joukkueen "en". Helmikuussa 2019 organisaatio muutti nimensä muotoon SJ Gaming. Elokuussa 2019 organisaatio perusti "Apex Legends" -joukkueen. Joulukuussa 2019 SJ Gaming perusti elektronisen urheilun kehittämiseen tarkoitetun asiantuntijaryhmän, johon kuuluu joukkueen oman fysiikkavalmentajan ja urheilutoimenjohtajan lisäksi toinen fysiikkavalmentaja, istumistutkija, liikkeen laadun asiantuntija, urheilupsykologi sekä urheiluteknologian ja ohjelmistokehityksen asiantuntija.
Joukkueet ja pelaajat.
Counter-Strike: Global Offensive.
SJ Gamingin edustusjoukkueeseen liittyi 17. huhtikuuta 2018 Elias ”Jamppi” Olkkonen, jota pidettiin tulevaisuuden huippulupauksena. Hänen perustamallaan tunnuksella oli väitetysti jääty kiinni huijaamisesta hänen ollessaan 13-vuotias eikä hän siten pystyisi pelaamaan pelin arvostetuimmissa Major-turnauksissa. Tapaus nousi esiin lokakuussa 2019 ja 18. joulukuuta 2019 SJ Gaming ilmoitti penkittäneensä Olkkosen ja korvaavansa hänet Toni ”STOVVE” Liukkosella. Kesäkuussa 2020 SJ Gaming ilmoitti päättäneensä sopimuksen Liukkosen kanssa ja Mikko "xartE" Välimaan siirrosta Helsinki Reds -joukkueeseen. Samalla toivotettiin tervetulleeksi Jemi "jemi" Mäkinen ja Topi "LYNXi" Kauppi. Tammikuussa 2021 SJ Gaming ilmoitti uudelleenbrändäyksestään SJ:ksi ja julkisti samalla uuden kokoonpanon, jossa Tony "arvid" Niemelän rinnalle uusina pelaajina tulivat Joel "jelo" Lentonen, Verneri "BONA" Junkala, Leevi "AKE" Kovalainen ja Aleksi "zks" Nissinen. 
Apex Legends.
"Lähteet: Pelaajat.com"
Kishori Pednekar

Kishori Pednekar (s. 25. kesäkuuta 1962) on intialainen poliitikko, joka on vuodesta 2019 alkaen toiminut Mumbain pormestarina. Hänen poliittinen uransa alkoi vuonna 1992, jolloin hän liittyi Shiv Senan naisjärjestöön. Hän on toiminut Mumbain kunnanvaltuustossa kolme kautta voitettuaan vaalit vuosina 2002, 2012 ja 2017. 
Hän syntyi Worlin kaupunginosassa Mumbaissa. Hänen isänsä oli kongressipuolueen uskollinen kannattaja. Nuoruudessaan hän kuuli serkuiltaan Shiv Senasta ja Bal Thackeraysta, mikä herätti hänen kiinnostuksensa. Mentyään naimisiin hän alkoi osallistumaan puoluetyöhön ja sai vuonna 1992 johdettavakseen Shiv Senan vaalityöt hänen omassa naapurustossansa. Pednekar valittiin Mumbain pormestariksi ilman vastaehdokkaita. Times of India -lehden mukaan kyseessä on mahdollisesti ensimmäinen kerta 88 vuoteen.
Koronaviruspandemian aikana Pednekar päätti tehdä vapaaehtoistyötä sairaanhoitajana. Hän on työskennellyt sairaanhoitajana ennenkin.
Vishwanath Mahadeshwar

Vishwanath Mahadeshwar (15. huhtikuuta 1960 – 9. toukokuuta 2023) oli intialainen poliitikko, joka toimi Mumbain pormestarina vuosina 2017–2019. Hän työskenteli rehtorina ennen poliittista uraansa. Ennen pormestariksi pääsyä hän toimi kolme kautta Mumbain kaupunginhallituksessa. Hänet valittiin ensimmäiselle kaudelleen vuonna 2002. Seuraavissa vaaleissa vuonna 2007 hän asettui ehdolle alhaiskastisille varatulta kiintiöpaikalta, joka johti oikeudenkäyntiin siitä oliko hänellä oikeutta asettua ehdolle kiintiöpaikalla. Mumbain korkein oikeus otti tapaukseen kantaa vuonna 2010 ilmoittaen, että Mahadeshwar ei ollut ilmoittamaansa kastia.
Vuoden 2017 Mumbain kunnallisvaaleissa Shiv Sena sai eniten paikkoja voittamalla 84 paikkaa 227:stä. Intian kansanpuolue jäi kaksi paikkaa jälkeen ja päätti sen vuoksi hyväksyä Shiv Senan nimittämän pormestariehdokkaan. Mediatietojen mukaan kansanpuolueen Devendra Fadnavis antoi Shiv Senan pitää Mumbain pormestarin viran itsellään, jotta Shiv Sena ei lopettaisi hänen osavaltiohallituksensa tukemista. Fadnavis kiisti väitteet.
Katolinen kirkko Bahamassa

Katolinen kirkko Bahamassa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Bahamassa muodostuu yhdestä hiippakunnasta, Nassaun arkkihiippakunnasta. Siihen kuului vuonna 2016 yhteensä 30 seurakuntaa. Tuolloin katolilaisia oli maassa noin 51 722, 14% väestöstä.
Katolinen kirkko Monacossa

Katolinen kirkko Monacossa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Monacossa muodostuu yhdestä hiippakunnasta, Monacon arkkihiippakunnasta. Siihen kuului vuonna 2016 yhteensä 6 seurakuntaa. Tuolloin katolilaisia oli maassa noin 30 000, 83 % väestöstä.
Modulaarinen eliö

Modulaarinen eliö eli "kerrannainen eliö" on eliö, jonka yksilö muotoutuu monista eri osittain itsenäisistä ja monisoluisista rakenneosista eli "moduuleista". Modulaariset eliöt kehittyvät tsygootista yksikkömoduuliksi, joka tuottaa uusia itsensä kaltaisia moduuleita, sen sijaan että ne kehittyisivät kokonaiseksi organismiksi. Niillä on yleensä haarautuva rakenne, joka on hyvin vaihteleva mutta samalla lajilla saman kaltainen. Ne ovat kuitenkin elimellisessä yhteydessä toisiinsa.
Jotkin modulaariset eliöt muodostavat runkokuntia, joita sanotaan myös yhdyskunniksi. Tällaisia ovat esimerkiksi sienet, sienieläimet, korallit, polyyppieläimet ja sammaleläimet.
Myös puita ja pensaita voidaan pitää modulaarisina eliöinä, joiden moduuleja ovat versot ja oksat.
Deborah Lipstadt

Deborah Esther Lipstadt (s. 18. maaliskuuta 1947) on yhdysvaltalainen historioitsija. Yhdysvaltain presidentti Bill Clinton nimitti hänet United States Holocaust Memorial -museon hallitukseen 1990-luvulla. Lipstadt on juutalaisuuden historian ja holokaustin tutkimuksen professori Emory Universityssä.
Vuonna 1996 David Irving haastoi Lipstadtin ja Penguin Booksin oikeuteen kunnianloukkauksesta, koska Lipstadtin kirjassa oli sanottu Irvingin lausuntoja holokaustin kiistämiseksi. Lipstatdt ja Penguin voittivat oikeudenkäynnin osoitettuaan, että Lipstadtin toteamukset pitivät paikkansa. Oikeudenkäynnin tuomiolauselmassa, jossa Irvingin tekemiä historian vääristelyjä luetellaan, on 349 sivua.
Lipstadt ei kannata holokaustin kiistämisen kriminalisointia, koska hän pitää sananvapautta tärkeämpänä.
Lipstadtin ja Irvingin oikeudenkäynnistä on tehty elokuva "Denial" (2016), jossa Lipstadtia näyttelee Rachel Weisz.
Katolinen kirkko Dominicassa

Katolinen kirkko Dominicassa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Dominicassa muodostuu yhdestä hiippakunnasta, Roseaun hiippakunnasta. Siihen kuului vuonna 2017 yhteensä 15 seurakuntaa. Tuolloin katolilaisia oli maassa 42 483, 61,3% väestöstä.
Katolinen kirkko Ruotsissa

Katolinen kirkko Ruotsissa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Ruotsissa muodostuu yhdestä hiippakunnasta, Tukholman hiippakunnasta. Siihen kuului vuonna 2017 yhteensä 44 seurakuntaa. Tuolloin katolilaisia oli maassa noin 116 031, 1,2% väestöstä.
Katolinen kirkko Tanskassa

Katolinen kirkko Tanskassa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Tanskassa muodostuu yhdestä hiippakunnasta, Kööpenhaminan hiippakunnasta. Siihen kuului vuonna 2016 yhteensä 45 seurakuntaa. Tuolloin katolilaisia oli maassa noin 44 428, 0,8% väestöstä.
Katolinen kirkko Islannissa

Katolinen kirkko Islannissa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Katolinen kirkko Islannissa muodostuu yhdestä hiippakunnasta, Reykjavíkin hiippakunnasta. Siihen kuului vuonna 2017 yhteensä 7 seurakuntaa. Tuolloin katolilaisia oli maassa noin 13 000, 3,8% väestöstä.
Ma (joki)

Ma on joki Kaakkois-Aasiassa. Se kiertää 400 kilometrin matkan Vietnamin ja Laosin lävitse, ja palaa lopulta Vietnamiin, jossa se laskee mereen Tonkininlahdella ja muodostaa Ma-joen suiston, joka on kolmanneksi suurin suisto Vietnamissa.
Australianpronssikäki

Australianpronssikäki ("Chalcites basalis") on käkiin kuuluva lintulaji. Lajia tavataan Australiasta ja Kaakkois-Aasiasta.
Koko ja ulkonäkö.
Australianpronssikäki voi kasvaa 17–18 cm pitkäksi. Sukupuolet muistuttavat toisiaan ulkonäöltään. Päälaeltaan ja selästään australianpronssikäki on ruskea ja selässä on suomukuviota. Silmäkulmajuova on valkoinen ja silmästä lähtee tummanruskea juova. Kurkku on valkoinen ja siinä on tummempia höyheniä. Siivet ovat väriltään vihreänkiiltoiset. Australianpronssikäen rinta ja vatsa ovat valkoiset tai kellertävät ja niissä on ruskeita poikkiraitoja, jotka katkeavat keskeltä. Pyrstön reunat ja alapuoli ovat ruosteenruskeat.
Levinneisyys ja elinympäristö.
Australianpronssikäkeä tavataan koko Australiasta. Tämän lisäksi se elää erityisesti talvisin Indonesiassa, Malesiassa ja Papua-Uusi-Guineassa ja satunnaisesti sitä tavataan Bruneista, Singaporesta ja Joulusaarelta. Linnun elinympäristöä ovat kuivat ja avoimet metsät, pensaikkomaat, rannikkojen marskimaat sekä pihat, puutarhat ja puistot. Australianpronssikäki syö hyönteisiä ja niiden toukkia ja etsii ravintonsa maasta tai puista. Laji on pesäloinen, joka munii muun muassa malurien ja tiaismalurien pesiin. Pesimäkausi on Australian pohjoisosissa lähes ympäri vuoden ja eteläosissa heinäkuulta helmikuulle.
Jussi Niemelä (yritysjohtaja)

Jussi Niemelä (s. 1. toukokuuta 1969) on suomalainen, yritysten kasvattamiseen erikoistunut yritysjohtaja. 
Niemelä on koulutukseltaan yo-merkonomi, joka on suorittanut myös liiketoimintajohtamisen EMBA-kouluituksen. Uransa alkuaikana hän on toimi toimitusjohtajana A-Vakuutuksessa (nykyään osa OP:ta) ja Helsingin KTK:ssa sekä johtotehtävissä Machineryssa.
Pääomasijoittaja Intera Partners palkkasi Niemelän vuonna 2010 perustamansa Delete Groupin toimitusjohtajaksi. Yhtiö osti Niemelän johdolla kolmessa vuodessa yli 20 yhtiötä, ja sen liikevaihto nousi runsaaseen sataan miljoonaan euroon. Kasvu jatkui seuraavan tanskalaisen omistajan aikana. Kun Niemelä lopetti Deletessä, liikevaihto lähestyi kahtasataa miljoonaa.
Toukokuussa 2018 hän siirtyi Kotikatu Groupin (entisen KH-Kiinteistöpalveluiden) johtoon. Kiinteistönhuoltopalveluihin keskittynyt Kotikatu työllisti tuolloin noin 600 henkeä ja sen liikevaihto oli 50 miljoonaa euroa. Vuoden 2019 loppuun mennessä Kotikadun henkilöstömäärä oli noussut yrityskauppojen jälkeen 1400:een ja liikevaihto yli 100 miljoonaan euroon.
Katolinen kirkko Liechtensteinissa

Katolinen kirkko Liechtensteinissa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Kirkko muodostuu yhdestä hiippakunnasta, Vaduzin arkkihiippakunnasta. Siihen kuului vuonna 2017 yhteensä 10 seurakuntaa. Tuolloin katolilaisia oli maassa noin 27 450 eli 75,9 prosenttia väestöstä.
Lasse Honkanen

Lasse Olavi Honkanen (s. 1948 Lammi) on suomalainen kirjailija. Nuoruutensa hän on viettänyt Etelä-Savossa Kangasniemellä ja asunut Tampereella yli 40 vuotta. Työuransa Honkanen on tehnyt pääasiallisesti AD:na mainostoimistoissa. 
Honkasen esikoisdekkarissa "Tilaisuus tekee murhaajan" (Karisto, 2021) ratkotaan museomurhaa Tampereen kesässä. Teoksessa teollisuusneuvos Voitto Vatjalainen löytyy Suuren Viikinkinäyttelyn avajaisten jälkeen kuolleena. Päähenkilö Arttu Lampare kirjoittaa Vatjalaisen muistelmia, joista yllättävät tahot tuntuvat äkkiä kiinnostuvan. Teoksesta on myös äänikirjaversio, jonka lukee näyttelijä Jalmari Savolainen. 
Teokseen on ilmestynyt jatko-osa "Murha ei ole taidetta" (Karisto, 2023). Kyseessä on nokkela palapelidekkari, jossa uppoudutaan taidemaailman saloihin. Helsingin Marjaniemen talviuimalasta löytyy murhattu mies ja vastentahtoisen kuuluisa harrastelijaetsivä Arttu Lampare tempautuu jälleen murhamysteerin pyörteisiin. 
Honkaselta on aiemmin julkaistu kaksi lastenkirjaa ("Emppu ja Pörre Leptomanin jäljillä", Myllylahti 2017 ja "Emppu ja Pörre Rantarosvojen jäljillä," Myllylahti 2018 ).
Peki'in

Peki'in (, ) on pääasiassa druusien ja kristittyjen arabien asuttama kylä Israelin Pohjoisella hallintoalueella. Kylällä on myös pitkä juutalainen historia, mutta heitä asui 2010-luvulla kylässä enää yksi. Peki'in asukasluku oli vuoden 2018 lopussa 5 815.
Maantiede.
Peki'in sijaitsee Israelin Ylä-Galilean alueella.
Historia.
Nykyisen Peki'inin alueella on ollut ihmisasutusta jo pitkään. Lähellä ollutta luolaa käytettiin hautapaikkana jo myöhäisellä kalkoliittisella kaudella. 
Peki'in on mahdollisesti Josephuksen "Juutalaissodan historiassa" mainitsema "Baca". "Beqa" mainitaan sittemmin teoksessa "Pesikta de-Rav Kahana" ja nimi Peki'in esiintyy ensi kertaa teoksessa "Kohelet Rabbah". Kohelet Rabbahin tarinan mukaan rabbi Simeon ben Yohai piilotteli paikallisessa luolassa toisen juutalaissodan aikana. Hänen kirjoittamansa Zohar on kabbalalaisuudessa pyhänä pidetty kirjoitus. Rooman valtakunnan kaudella kylässä asui arkeologisten löytöjen perusteella juutalaisia ja muita ryhmiä.
Kylä tunnettiin sittemmin juutalaisista asukkaistaan, jotka oman kansanperinteensä perusteella olivat alueen viimeinen juutalaisjoukko, jota ei ollut koskaan karkotettu. Paikalliset juutalaiset viljelivät maata ja silkkiä. 1500-luvulla juutalaisia perheitä oli 33–45, mutta vuonna 1820 määrä oli laskenut 20:een ja vuonna 1900 juutalaisia oli yhteensä 93. Huomattava osa heistä pakeni vuoden 1929 ja vuosien 1936–1939 levottomuuksien aikana, joiden jälkeen jäljellä oli vain yksi perhe.
Juuri ennen Israelin itsenäisyyssotaa kylässä oli yhden juutalaisen perheen lisäksi 800 druusia, 242 kristittyä ja 68 muslimia. Osa kylän arabiasukkaista pakeni sodan aikana. Sittemmin Israel on korjauttanut esimerkiksi kylän vanhan synagogan ja juutalaisia hautoja. Kylän viereen perustettiin myös Peki'in ha-Hadashah eli Uusi-Peki'in -niminen mošav.
Väestö.
Peki'inin asukasluku oli vuoden 2018 lopussa 5 815. Vuonna 1968 kylän asukasluku oli 2 070 ja tuolloin asukkaista noin kolme neljäsosaa oli druuseja ja neljäsosa kristittyjä. Kylän kristityt ovat pääasiassa ortodokseja. Juutalaisia oli 2010-luvulla enää yksi.
Hans Biéth

 
Hans Biéth on ruotsalainen karateka. Hän saavutti Kyokushinissa parhaimmillaan kevytsarjan EM-hopeaa 1982. Biéth voitti myös Britannian Openin kahdesti vuosina 1980 ja 1982. Lisäksi hän saavutti pronssia Ibutz Oyama Cupissa 1983.
Kilpauransa jälkeen Biéth on työskennellyt Ruotsin Kyokushin karateliiton puheenjohtajana.
Even Yehuda

Even Yehuda () on vuonna 1932 perustettu kaupunki Israelin Keski-Israelin hallintoalueella. Sillä on oma kunnallisneuvostonsa. Sen asukasluku oli vuoden 2018 lopussa 13 700.
Maantiede.
Even Yehuda siajitsee Israelin keskiosassa noin seitsemän kilometrin päässä Netanyan kaupungista kaakkoon.
Historia.
Benei Binyamin-seuran jäsenet perustivat Even Yehudan vuonna 1932. Nimensä se sai Eliezer Ben-Yehudan mukaan. Paikkakunnan kasvaessa siihen liitettiin myös viereiset Be’er Gannimin ja Tel Zurin kylät, sekä nuorisokylä Hadassim. Oman kunnallisneuvostonsa se sai vuonna 1950. Paikalliset saivat elinkeinonsa lähinnä sitrushedelmien kasvatuksella. Kylän kasvu taittui 1970-luvulla, mutta jom kippur -sotaa seurasi uusi siirtolaisaalto. Nykyisin esimerkiksi paikallisten tulotaso on Israelin keskivertoa korkeampi.
Väestö.
Even Yehudan asukasluku oli vuoden 2018 lopussa 13 700. Vuonna 2002 vastaava lukema oli 8 480 ja vuonna 1968 4 000.
Icaro Nascimento

 
Icaro Paulo Conceição Nascimento (s. 3. maaliskuuta 1999 Ituberá) on brasilialainen karateka.
Kilpaura.
Nascimento saavutti Etelä-Amerikan Openissa kolmannen sijan vuonna 2018, voitettuaan pronssiottelussa Luiggi Batanen.
Kesäkuussa 2019 hän oli mukana All American Openissa, jossa Nascimenton turnaus päättyi toisella kierroksella hävittyään Ašot Zarinjanille. Marraskuussa hän oli mukana ensimmäistä kertaa World Openissa, jossa Nascimento sijoittui 32 parhaan joukkoon. Hän kuitenkin putosi kolmipäiväisen turnauksen viimeisenä päivänä pois jatkosta hävittyään Chiharu Higuchille. Nascimento palkittiin turnauksessa myös parhaana nuorena ottelijana.
Marraskuussa 2023 Nascimento oli mukana MM-kilpailuissa, jossa hän voitti avauskierroksella Demirci Yunus Emren. Nascimenton turnaus päättyi toisella kierroksella hävittyään Ilja Poliakoville.
Kadima-Zoran

Kadima-Zoran () on kaupunki Israelin Keski-Israelin hallintoalueella. Nykyinen paikkakunta muodostettiin vuonna 2003, jolloin liitettiin yhteen entiset Kadima ja Zoran. Kadima-Zoranin asukasluku oli vuoden 2018 lopussa 22 490.
Maantiede.
Kadima-Zoran sijaitsee Israelin keskiosassa. Kaupungin alueeseen kuuluu myös Rehovotin maatalousturkimusinstituutin metsäntutkimusasema. 
Historia.
Kadiman mošav perustettiin vuonna 1933. Alun perin sen asukkaat keskittyivät etenkin sitrushedelmien kasvattamiseen. Sitrusten hinta romahti kuitenkin toisen maailmansodan aikana, mistä kärsi huomattavasti myös tuolloinen Kadima. Israelin itsenäisyyssodan jälkeen vuonna 1948 paikalle perustettiin väliaikainen leiri Israeliin saapuville juutalaisille siirtolaisille. Myöhemmin paikalle rakennettiin myös pysyvämpiä rakennuksia. Vuonna 2003 Kadimaan liitettiin viereinen Zoran paikkakunta, jolloin muodostui nykyinen Kadima-Zoran.
Väestö.
Kadima-Zoranin asukasluku oli vuoden 2018 lopussa 22 490. Vuonna 2002 vastaava lukema oli 9 130 ja vuonna 1969 3 920.
Tel Mond

Tel Mond () on kaupunki Israelin Keski-Israelin hallintoalueella. Sen asukasluku oli vuoden 2018 lopussa 12 862.
Maantiede.
Tel Mond sijaitsee Israelin keskiosassa noin 10 kilometriä Kfar Saban kaupungista pohjoiseen.
Historia.
Tel Mondin mošav perustettiin vuonna 1929 englantilaisen paroni Alfred Mondin aloitteesta. Mondin johtama Palestine Plantations Company alkoi perustaa paikalle sitruspuutarhoja ja hanketta tukivat myös muut Britannian juutalaiset. Israelin itsenäisyyssodan jälkeen vuonna 1948 alueelle tuli suuri joukko uusia siirtolaisia. Osa siirtolaisista asettui paikalle perustettuun väliaikaiseen siirtolaisleiriin, jonka paikalle rakennettiin sittemmin pysyvämpiä asumuksia. Oman kunnallisvaltuustonsa Tel Mond sai vuonna 1954.
Väestö.
Tel Mondin asukasluku oli vuoden 2018 lopussa 12 862. Vuonna 2002 vastaava lukema oli 7 260 ja vuonna 1970 3 060.
Polkupyörän pumppu

Polkupyörän pumppu on erityisesti polkupyörän renkaiden ilmalla täyttämiseen kehitetty ilmapumppu.
Jos pumppu tai kompressori ilmaisee paineen, yksikkö on psi:nä tai baareina.
Jos pyörä on pitkään käyttämättä, voi tyhjentymistä ilmetä itsestäänkin, mutta jos sisäkumi on rikki, täytyy se paikata tai korvata uudella.
Tyyppejä.
Jalkapumppu kehitettiin alun perin autoja varten, joten siinä on vakiona Schrader venttiili. Tämä pumpputyyppi ei tuota kovin korkeaa painetta, joten ei sovi kovin hyvin polkupyörille, joissa on kapeat renkaat, mutta voi soveltua maastopyörille.
Venttiilit.
Venttiilejä on erityyppisiä: Schrader, Presta, Dunlop. Pumppua voi käyttää venttiiliadapterilla, vaikka siinä ei olisikaan alun perin sopivaa vastinetta.
GAIL (India)

GAIL (India) Limited (GAIL) on suuri intialainen energia-alan pörssiyritys, jonka osake-enemmistö on Intian valtion hallinnassa. Erityisesti maakaasun etsinnän, porauksen, siirron, jalostuksen ja myynnin piirissä toimivan yhtiön nykynimi on lyhennys aiemmasta; yhtiö perustettiin 16. elokuuta 1984 nimellä Gas Authority of India Ltd. Yhtiön kotipaikka on New Delhi.
Yhtiön osake noteerataan paitsi Intian molemmissa pääpörsseissä (Bombayn (BSE) ja Intian kansallisessa pörssi (NSE)) että Lontoon pörssissä (LSE). Yhdysvaltalainen talousjulkkaisu Forbes luokitteli GAIL (India) Ltd:n vuonna 2019 Intian 28. ja maailman 1186. suurimmaksi julkiseksi osakeyhtiöksi. Kaasukonsernin liikevaihto oli 8,5 miljardia dollaria ja liikevoitto 0,744 miljardia dollaria (2019).
Sad Man’s Tongue

Sad Man’s Tongue on tanskalaisen heavy metal -yhtye Volbeatin kappale, joka julkaistiin ensimmäisenä singlenä albumilta "Rock the Rebel / Metal the Devil". Kappaleen sävelsi yhtyeen laulaja Michael Poulsen. Kappale nauhoitettiin vuonna 2006 Tanskassa Riben kaupungissa sijaitsevassa Hansen studiossa.
Ganei Tikva

Ganei Tikva () on kaupunki Israelin Keski-Israelin hallintoalueella. Sen asukasluku oli vuoden 2018 lopussa 19 263.
Maantiede.
Ganei Tikva sijaitsee Israelin keskiosassa Petah Tikvan kaupungin vieressä.
Historia.
Israelin juutalaistoimisto perusti alun perin Shikkun ha-Yovel -nimisen siirtokunnan Petah Tikvan kupeeseen vuonna 1949. Sen ensimmäiset asukkaat olivat juutalaisia siirtolaisia Romaniasta, Puolasta, Jemenistä ja Marokosta. Paikkakunta liitettiin vesiverkkoon vuonna 1950 ja sähköverkkoon 1952. Nykyisen nimensä ja kunnan aseman Ganei Tikva sai vuonna 1954.
Väestö.
Ganei Tikvan asukasluku oli vuoden 2018 lopussa 19 263. Vuonna 2002 vastaava lukema oli 11 500.
Emma Tillinger Koskoff

Emma Tillinger Koskoff (s. 1971 tai 1972) on yhdysvaltalainen elokuvatuottaja. Hänet on parhaiten tunnettu yhteistyöstään Martin Scorsesen kanssa, muun muassa elokuvissa "The Wolf of Wall Street" (2013), "Silence" (2016) ja "The Irishman" (2019). "The Wolf of Wall Streetistä" Koskoff oli ehdolla parhaan elokuvan Oscar-palkinnon saajaksi.
Arthur ja kaksi maailmaa

Arthur ja kaksi maailmaa on Luc Bessonin ohjaama animaatioelokuva vuodelta 2010. Elokuva on sarjansa kolmas ja viimeinen osa, ja tässä elokuvassa Arthur taistelee läpi kahden maailman kohdaten vaaroja.
Kaijansalo (Jämsä)

Kaijansalo on Päijänteen saari Keski-Suomessa Jämsässä.
Maantietoa.
Saari on 2,1 kilometriä pitkä, 650 metriä leveä ja sen pinta-ala on 83,8 hehtaaria . Se sijaitsee Saviselän ja Lehesselän välissä Saviselän länsipuolella. Sen viereisen saaren Karhusalon välissä kulkee kapea Kaijansalmi, joka on 80–450 metriä leveä. Kaijansalon lähellä sijaitsee viisi pientä saarta jotka ovat Koivusaari, Mäntysaari, Hyrkönsaari ja Marjosaari. Etelässä sijaitsevan Mustassalon välissä on yli puoli kilometriä leveä salmi Hyrkkö. Kaijansalon itärannat on alttiina Saviselän tuulille, mutta muissa suunnissa sen rannat ovat suojaisempia. Saarella on kolme mäkeä, jotka määrittelevät saaren lähes kokonaan. Niistä korkein kohoaa 49 metrin korkeuteen Päijänteestä. Saaren eteläpäässä sijaitsee pieni niemi, joka suojaa ulapan aalloilta pientä Hyrkönlahtea. Myös saaren koillisrannassa on pieni niemi Nuottakallio. Saarella ei ole kiinteää asutusta, mutta sinne on rakennettu lähes 30 vapaa-ajan asuntoa. Saaren pohjoispäässä sijaitsee kummeli.
Historiaa.
Kuhmoisten seudun taloudellisissa kartassa vuodelta 1938 näkyy Kaijansalon maatila, jolla on vain vähän peltomaata. Tilan rakennuksia on edeleen jäljellä. Vuoden 1966 peruskartassa pieniä niittyjä on neljä, mutta ne liittyvät vapaa-ajan asumiseen. Muissa peruskartoissa Nuottakallio on merkitty saareksi, mutta vuoden 1996 kartassa se on niemi. Saaren metsät on merkitty hyvin kivisiksi.
Vähä-Juures

Vähä-Juures on Päijänteen saari Päijät-Hämeessä Sysmässä.
Maantietoa.
Saari on 1,2 kilometriä pitkä, 620 metriä leveä ja sen pinta-ala on 44 hehtaaria . Se sijaitsee Tehinselän koillisosassa Iso-Juureksen länsipuolella. Saaren muissa suunnissa se on ulapan tuulille alttiina, mutta itäpuoella sijaitseva Iso-Juures suojelee sitä siellä. Töijensalo, joka on saariryhmän suurin saari, sijaitsee sen eteläpuolella kilometrin päässä ja Iso-Juureksen erottaa noin 140–300 metriä leveä Juurestensalmi. Sen ympärillä on 13 pientä saarta, joista etelässä Reposalmen takana oleva Madesaari on suurin. Saaren lounaispuolella sijaitsevat Viinasaaret. Vähä-Juures on muodoltaan selkeä, joskin sen lounaisrannalla on kaksi lahtea ja luoteiskärki on saarimainen Kärpänniemi. Saari on melko alava, mutta sen korkeimmat paikat sijaitsevat kallioisilla luoteisosissa. Korkein kohta sijaitsee keskellä saarta, jossa mäki kohoaa 24 metrin korkeuteen Päijänteestä. Lounaisrantaan Viinasaarten suojaan on rakennettu vapaa-ajan asunto. Saarelle ei tule tietä.
Virkistystoimintaa.
Saari on veneilijöille hyvä suojasatama ja soveltuu siksi retkeilykohteeksi.
Historiaa.
Hartolan seudun taloudellisessa kartassa vuodelta 1935 on saaren nimi kirjoitettu ”Vähä Juuressaari”. Sen kaakkoisosaan on merkitty peltomaata, mutta ei maatilaa. Pellot kuuluvat ilmeisesti Iso-Juureksen (”Iso Juuressaari”) toiselle maatilalle . Vuoden 1969 peruskartassa edellä viljelty pelto on olemassa hyvin pienenä ja vuoden 1985 kartassa se on metsitetty tai metsittynyt. Saari on vielä 1993 kartassa autio.
Hoshiarpur

Hoshiarpur on Intian Punjabin osavaltiossa sijaitseva noin 170 000 asukkaan kaupunki, joka toimii samannimisen piirikunnan hallinnollisena keskuksena.
Vuoden 2011 väestönlaskennan mukaan Hoshiarpurin väestöstä lähes 76 prosenttia oli hindulaisia. Toinen alueen kannalta merkittävä uskonto on sikhiläisyys, jota tunnustaa noin 21 % väestöstä. Lukutaitoisia kaupungin asukkaista oli noin 88 %. Slummien määräksi laskettiin 8 006 ja niissä elää joka viides kaupungin asukkaista.
Ghajar

Ghajar (, ) on kylä Israelin miehittämien Golanin kukkuloiden alueella. Sen asukkaat ovat alaviitteja. Kylän asukasluku oli vuoden 2018 lopussa 2 607.
Maantiede.
Ghajar sijaitsee Israelin miehittämien Golanin kukkuloiden alueella matalan mäen päällä. Kylän vieressä kohoaa Hermonvuori.
Historia.
Ghajarin kylän perustivat alueelle Pohjois-Syyriasta muuttaneet alaviitit todennäköisesti 1500-luvulla Osmanien valtakunnan hallitessa aluetta. Ghajar oli yksi kolmesta heidän kauaksi alaviittien ydinalueesta sijaitsevasta perustetusta alaviittikylästä ja sen alkuperäinen nimi oli Taranje. Nykyinen nimi Ghajar on arabiaa ja se tarkoittaa mustalaista tai kiertolaista. Uuden nimen kylä sai kurdien muuttaessa alueelle noin 300 vuotta sitten. Sittemmin kylä oli merkitty karttoihin vaihtelevasti osana Libanonia tai Syyriaa. Ennen vuotta 1967 Libanon oli kuitenkin tunnustanut kylän osana Syyriaa ja kylään oli sijoitettu myös syyrialaisia sotilaita.
Syyrian armeijan joukot vetäytyivät Ghajarista kuuden päivän sodan aikana vuonna 1967. Myös osa kylän asukkaista pakeni, mutta 385 heistä jäi asuntoihinsa. Golanin kukkulat vallanneiden israelilaisten mielestä Ghajar oli osa Libanonia, kun taas Libanon piti sitä edelleen osana Syyriaa. Kylän asukkaat joutuivat välikäteen, jossa kylää ei käytännössä hallinnut mikään valtio, mikä taas johti taloudellisiin vaikeuksiin. Lopulta muutaman viikon päästä kylän asukkaat vetosivat kylän miehityksen puolesta ja israelilaisjoukot saapuivat 10. heinäkuuta 1967. Kylästä tuli näin osa miehitettyä Golanin kukkuloiden aluetta. Israelin liittäessä alueen itseensä 1981 kylän asukkaat ottivat Israelin kansalaisuuden. Israel miehitti Etelä-Libanonin vuonna 1982 ja sen vetäytyessä alueelta vuonna 2000 kylä jakautui kahtia siten, että toinen puolisko jäi nyt Libanonin puolelle. Kylä yhdistyi jälleen toisen Libanonin sodan aikana vuonna 2006 Israelin joukkojen edetessä jälleen rajan yli.
Väestö.
Ghajarin asukasluku oli vuoden 2018 lopussa 2 607. Asukkaiden pääosa on alaviitteja.
Solbergin hallitus

Solbergin hallitus oli Erna Solbergin johtama Norjan hallitus vuosina 2013–2021. Se oli aluksi pelkästään oikeistopuolueesta ja edistyspuolueesta koostuva vähemmistöhallitus, mutta liberaalipuolueen (2018) ja kristillisen kansanpuolueen (2019) liityttyä siihen siitä tuli hetkellisesti enemmistöhallitus, kunnes edistyspuolue erosi siitä vuonna 2020. Solbergin hallitus kärsi tappion vuoden 2021 vaaleissa ja sen seuraajaksi tuli Støren hallitus.
Ministerit.
Huomautukset: (*) Maahanmuutto- ja integraatioministeri kuului sekä oikeus- ja valmiusministeriöön että lapsi- ja perheministeriöön.
Lähde:
Yksin oot sinä, ihminen

Yksin oot sinä, ihminen on V. A. Koskenniemen runo, joka ilmestyi alun perin runokokoelmassa "Elegioja" vuonna 1917. Se on surumielinen elegia onnen hetkellisyydestä ja yksinäisyyden tunteesta, jonka taustalla on rakkaudessa koettu pettymys. Runolla ei ole kokoelmassa erillistä otsikkoa, mutta se tunnetaan alkusanoistaan ”Yksin oot sinä, ihminen, kaiken keskellä yksin, / yksin syntynyt oot, yksin sa lähtevä oot.” Sitä on sanottu yhdeksi suomalaisen runouden tunnetuimmista ja useimmin lainatuista yksinäisyyttä käsittelevistä runoista. Varsinkin ensimmäisestä säkeestä on tullut tunnettu fraasi.
”Yksin oot sinä, ihminen” tunnettiin aikanaan varsinkin lausuntataiteilijoiden esittämänä, mutta siihen on myös laulusovituksia. Yrjö Kilpinen on säveltänyt runon sanoihin yksinlaulun "Elegia yksinäisyydelle" (op. 25) vuonna 1921. Kaj Chydenius sävelsi vuonna 1966 runon jenkaksi, jonka Kaisa Korhonen esitti reippaana tulkintana. Heidän tarkoituksenaan oli pilkata Koskenniemen vanhentuneena pidettyä ja oikeistolaista aatemaailmaa sekä runon yksilökeskeisyyttä.
Culex adamesi

Culex adamesi on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvattiin tieteelle ensimmäisen kerran vuonna 1980. Lajia tavataan Panamassa.
Culex adami

Culex adami on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasivat tieteelle ensimmäisen kerran Hamon ja Mouchet vuonna 1955. Sillä ei ole alalajeja.
Keltaevämeriahven

Keltaevämeriahven ("Epinephelus flavocaeruleus") on meriahventen (Epinephelidae) heimoon kuuluva trooppisissa merivesissä elävä kalalaji.
Keltameriahven on tavallisesti 45 senttimetrin mittainen ja voi kasvaa 90 senttimetrin mittaiseksi. Suurin keltaevämeriahvenilla tavattu paino on 15 kilogrammaa.
Lajia tavataan Intian valtamerestä, missä se elää 10–150 metrin syvyisessä vedessä. Nuoremmat kalat elävät matalammissa ja aikuiset kalat syvemmissä vesissä.
Keltaevämeriahvenen ravintoa ovat kalat, taskuravut, katkaravut, langustit, kalmarit ja pienet mustekalat. 
Mikko-niminen keltaevämeriahven oli yksi Helsingin Sea Lifen tunnetuimmista asukkaista.
Aasian seitsemän seurakuntaa

Aasian seitsemän seurakuntaa (), usein Ilmestyskirjan seitsemän seurakuntaa, viittaa seitsemään "Johanneksen ilmestyksessä" (Ilm. 2–3) mainittuun varhaiskristilliseen seurakuntaan, jotka kaikki sijaitsivat Vähässä-Aasiassa nykyisen Turkin länsiosissa. Seurakunnat olivat Efesos, Smyrna, Pergamon, Thyateira, Sardes, Filadelfeia ja Laodikeia.
Maantiede ja historia.
"Ilmestyskirjan" mukaan Johannes sai Patmoksen saarella ollessaan näyn, jossa Jeesus Kristus opasti häntä:
Kaikki nämä seitsemän seurakuntakaupunkia sijaitsivat Vähän-Aasian länsiosissa suhteellisen lähellä toisiaan. Ne ovat myös selvästi Patmoksen saarta suhteellisen lähellä olleella alueella mantereen puolella. Osa niistä on aivan rannikolla, mutta muutamat ovat melko kaukanakin sisämaassa. Kaikki kaupungit olivat "Ilmestyskirjan" kirjoittamisen aikoihin eli roomalaisella kaudella joko alkuperältään kreikkalaisia tai hellenistisiä, tai muutoin hellenistis-roomalaistuneita. Sardes oli muinaisen Lyydian pääkaupunki. Efesos, Smyrna ja Pergamon olivat vanhoja kreikkalaisia kaupunkivaltioita. Pergamon oli ollut merkittävä keskus myös hellenistisellä kaudella, jolloin se toimi Attalidien pääkaupunkina. Efesos oli roomalaisella kaudella koko Vähän-Aasian merkittävin kaupunki ja roomalaisen Asian provinssin pääkaupunki. Muut kaupungit eli Filadelfeia, Laodikeia ja Thyateira, olivat syntyneet hellenistisellä kaudella.
Ei ole tietoa, millä perusteella seurakunnat ovat valikoituneet; niiden on ehdotettu olleen esimerkiksi saman postireitin varrella. Seurakuntien olemassaolo oli suoraan tai epäsuorasti seurausta apostoli Paavalin lähetysmatkoista, jotka on kuvattu "Apostolien teoissa". Seurakunnat eivät kuitenkaan ole varsinaisesti tuon ajan tärkeimmät kristilliset seurakunnat, koska esimerkiksi Rooma, Antiokia ja monet muut paikat eivät ole mukana.
Seitsemän seurakuntaa.
Seitsemän seurakuntaa mainitaan niiden kotikaupunkien nimillä. Ne olivat:
Seitsemän kirjettä.
Jokainen seurakunnista saa oman kirjeen: ”Kirjoita siis, mitä näet: se, mikä on nyt, ja se, mikä on myöhemmin tapahtuva”. Kirjeet ovat lyhyitä kehotuksia kristityille pysyä uskossaan, varoa vääriä opettajia ja odottaa tulevien lupausten toteutumista. Jokaisessa kirjeessä on sama rakenne:
Seurakunnille osoitettuja kirjeitä on tulkittu useilla tavoilla. Kaksi yleistä tapaa on ollut nähdä niiden kuvaavan vertauskuvallisesti kirkon historiaa vaiheittain, tai nähdä niiden kuvaavan yhtäaikaisesti koko kirkkoa ongelmineen ja vahvuuksineen kaikkina aikoina.
Seitsemän enkeliä.
Seitsemän kirjettä on osoitettu seitsemälle ”enkelille” (kreik. , ”sanansaattaja”). Origenes selitti enkelien viittaavan seurakuntien suojelusenkeleihin. Epifanios puolestaan hylkäsi tämän näkemyksen, ja selitti ”enkelien” viittaavan seurakuntien paimeniin, kuten piispoihin. Saman näkemyksen jakoi Augustinus, ja se jaetaan usein myös nykyisin. Itse kirjeet on kuitenkin tarkoitettu koko seurakunnalle, mikä käy ilmi niiden sisällöstä.
Dante Pereira-Olson

Dante Pereira-Olson (s. 2010) on yhdysvaltalainen lapsinäyttelijä. Hän on näytellyt muun muassa elokuvissa "You Were Never Really Here" (2017) ja "Joker" (2019).
Brett Cullen

Peter Brett Cullen (s. 26. elokuuta 1956 Houston, Texas) on yhdysvaltalainen näyttelijä.
Cullen on näytellyt muun muassa elokuvissa "Apollo 13" (1995), "Yön ritarin paluu" (2012) ja "Joker" (2019), sekä televisiosarjoissa "Viinitila Falcon Crest" (1986–1988), "Lost" (2005–2008), "Narcos" (2016–2017), "True Detective" (2019) ja "Blacklist" (2019).
Izgožskoje

Izgožskoje tai Izgoža () on järvi Luoteis-Venäjällä Pihkovan alueen Opotškan piirissä.
Maantietoa.
Järvi on 2,2 kilometriä pitkä, 1,0 kilometriä leveä ja sen pinta-ala on 98 hehtaaria. Se sijaitsee 25 kilometriä Opotškan kaupungista itään päin. Järven muoto muistuttaa salamaa ja se on pitkä ja kapea. Sen keskellä on salmimainen kapeikko, joka on noin 60 metriä leveä. Kapeikon itäpuolella sijaitsee saari, joka on 150 metriä pitkä. Järven syvyys on 20 metriä, mutta sen keskisyvyys on vaatimattomasti 5 metriä. Rantojen lähiympäristö on peltomaata, joka on pusikoitunut. Järven itäpuolella sijaitsee pieni Izgožjen kylä (Изгожье), jolle järven ympärillä olevat pellot kuuluvat.
Luontoarvoja.
Izgožskojen keskiosissa on pohja mutaa ja se on rannoiltaan hiekkaa, savea, kivikkoa ja lietettä . Järvessä on runsas kalalajisto: lahna, hauki, ahven, salakka, pasuri, suutari, karppi, pasuri, suutari, toutain, made, säyne, karppi, mutakala ja rantanuoliainen. Järvessä elää myös rapu.
Vesistösuhteita.
Izgožskoje sijaitsee Kudkan valuma-alueella. Kudka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Izgožskojeen tulee metsäoja etelästä ja pitkä metsäoja idästä. Itäinen oja alkaa Bykovon järvestä ja se virtaa sitten Boldinon (), Žabinon () ja Tiškovskojen () järvien kautta Izgožskojeen. Järven laskujoki on Izgožka (), joka on 35 kilometriä pitkä ja se on Kudkan sivujoki. Järven valuma-alueen koko on lähteestä riippuen 32 tai 37 neliökilometriä .
Culex adersianus

Culex adersianus on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Edwards vuonna 1941. Sillä ei ole alalajeja.
Käkilampi

Käkilampi on noin 85 aarin laajuinen metsälampi luoteisessa Espoossa. Virallisen kaupunginosajaon mukaan se sijaitsee Nuuksiossa. Nuuksion Pitkäjärvi sijaitsee Käkilammen lounaispuolella. Pohjoisessa on Ruuhijärvi, koillisessa Pikku Orajärvi ja Orajärvi sekä idässä Karjakaivo ja Urja. Suomen luontokeskus Haltia on puolestaan noin 1,3 kilometriä lounaaseen.
Käkilammen-Lakeasuon alue on osa Nuuksion kansallispuistoa. Käkilammen ympärillä on runsaasti rämettä ja jonkin verran nevalaikkuja.
Käkilampea ympäröivä maasto kohoaa paikka paikoin 100 metriä merenpinnan yläpuolelle. Vesistösuhteiltaan Käkilampi kuuluu Mankinjoen valuma-alueeseen, joka on kolmannen jakovaiheen vesistöalue Suomenlahden rannikkoalueen päävesistössä.
Pikku Orajärvi

Pikku Orajärvi on noin 65 aarin laajuinen metsälampi luoteisessa Espoossa. Virallisen kaupunginosajaon mukaan se sijaitsee Nuuksiossa. Nuuksion Pitkäjärvi sijaitsee Pikku Orajärven lounaispuolella. Edellistä lähempänä lounaassa sijaitsee Käkilampi. Idässä on Orajärvi, ja välissä on noin sadan metrin levyinen kannas. Hieman kauempana idässä sijaitsee Urja. Suomen luontokeskus Haltia on puolestaan noin 1,8 kilometriä lounaaseen.
Pikku Orajärveä ympäröivä maasto kohoaa paikka paikoin 100 metriä merenpinnan yläpuolelle. Vesistösuhteiltaan Pikku Orajärvi kuuluu Lakistonjoen valuma-alueeseen, joka on kolmannen jakovaiheen vesistöalue Vantaan päävesistössä.
Karin Andersson-Littonen

Karin Alice Littunen (o.s. Andersson; 10. elokuuta 1884 Helsinki – 27. heinäkuuta 1966) oli suomalainen näyttelijä ja laulajatar. Hänet tunnettiin julkisessa sanassa etenkin nimillä Karin Andersson, Karin Littonen ja myös Lisi Andersson.
Ura.
Karin Anderssonin vanhemmat olivat vahtimestari Karl Alfred Andersson ja Karolina Aurora Österlund. Hän opiskeli näyttämötaiteita Kaarola Avellanin ja Adolf Lindforsin johdolla, lisäksi hän opiskeli säveltaiteita Helsingin Musiikkiopistossa. Andersson oli kiinnitettynä Svenska Inhemska Teaterniin 1909–1918; vuosina 1923–1925 hän toimi Rauman Näyttämöllä. Littusen rooleja olivat muun muassa Antoinetta näytelmässä "33,333", ruustinna näytelmässä "Kuopion takana" ja Kaisa näytelmässä "Pohjalaisia".
Littunen esiintyi myös satujenkertojana ja laulajana Suomen Yleisradiossa. Hänen puolisonsa oli muusikko Mathias Väinö Littunen (1891–1937). Julkisuudessa Littuset käyttivät myöhemmin sukunimestään muotoa Littonen.
Yliskylä (Perniö)

Yliskylä on kylä ja kyläkeskus Salon kaupungin Perniössä. Kylä sijaitsee Perniön pohjoisosassa Perniönjoen varrella.
Yliskylä on ollut Perniön vanhinta asutusseutua. Yliskylästä on löytynyt kivikautisia asuinpaikkoja. Tuolloin Yliskylä on ollut rannikkoseutua ja Perniönjoki on laskenut mereen kylän kohdalla. Merkittävimmät esihistorialliset löydöt Yliskylästä ovat rautakautinen kalmisto sekä Yliskylän venehauta. Perniön alueen ensimmäinen kirkko on rakennettu 1200-luvulla Yliskylään. Nykyinen Yliskylän kirkko on rakennettu 1750-luvulla.
Yliskylän tila mainitaan ensimmäisen kerran 1500-luvulla. Tilasta kehittyi merkittävä kartano 1600-luvun aikana. Yliskylän kartanosta tuli Yliskylän keskus ja kartano, sen työväenrakennukset ja torpat ovat olleet aikanaan merkittävä asutuskeskittymä. Kartanon mailla on ollut myös viinapolttimo, meijeri ja kalkkiuuni. Lähikylät Arpalahti, Kuusto, Kieronperä ja Kuhminen ovat osa kulmakunnan kokonaisuutta. Alueen kansakoulu sijaitsi Kieronperässä.
Suuri rantatie kulki Yliskylän kautta. Rantarata rakennettiin kylän läpi 1800-luvulla, mutta lähin rautatieasema rakennettiin kolmen kilometrin päähän Paarskylään. Useampi tila on liitetty 1800- ja 1900-luvuilla Yliskylän kartanoon. Kartanon torpista kaksi itsenäistyi torpparilain myötä ja siirtoväelle lohkottiin kylään hieman tontteja sotien jälkeen.
Varsinainen Yliskylän kyläalue ulottuu Perniönjoelta länteen Pajajärvelle. Alueen pohjoislaidalla sijaitsee kuivattu Pohjanjärvi. Perniönjoen sekä Arpalahtea halkovan puron laaksot ovat viljelykäytössä. Muutoin Yliskylä on kallioista metsämaata, jonka laaksoihin on muodostunut suoalueita ja lampia, suurimpana Pitkäjärvi.
Izgožkan tekojärvi

Izgožkan tekojärvi () on järvi Luoteis-Venäjällä Pihkovan alueen Opotškan piirissä.
Maantietoa.
Tekojärvi on 3,9 kilometriä pitkä, 1,7 kilometriä leveä ja sen pinta-ala on 3,0 neliökilometriä eli noin 300 hehtaaria. Järven luoteisrannassa sijaitsee Sosnovkan kylä (), jossa ilmakuvien perusteella on laskujoen Izgožkan luusuassa tekojärven patorakennelman juoksutusaukko.
Vesistösuhteita.
Tekojärvi sijaitsee Kudkan valuma-alueella. Kudka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Tekojärven läpi virtaa Izgožkajoki, joka on Kudkan sivujoki. Izgožkajoki saa alkunsa Izgožskojen järvestä. Järven lounaispäähän laskee vielä pieni oja Koložon järvestä, joka sijaitsee sen kaakkoispuolella parin kilometrin päässä. Järven valuma-alueen koko on 157 neliökilometriä.
Entsyymi-induktio

Entsyymi-induktio tarkoittaa metaboloivien entsyymien aktiivisuuden lisääntymistä. Indusoivia aineita ovat mm. fenobarbitaali ja polysykliset aromaattiset hiilivedyt ("PAH") kuten bentso(a)pyreeni ja pysyvät orgaaniset yhdisteet ("POP") kuten dioksiinit. Tärkein induktion mekanismi on metaboloivan entsyymin geenin transkription lisääntyminen.